**О Б Р А З Л О Ж Е Њ Е**

**I. УСТАВНИ ОСНОВ ЗА ДОНОШЕЊЕ ЗАКОНА**

Уставни основ за доношење Закона о изменама и допунама Закона о утврђивању порекла имовине и посебном порезу садржан је у члану 97. тачка 6. Устава Републике Србије, према коме Република Србија уређује и обезбеђује, између осталог, порески систем.

**II. РАЗЛОЗИ ЗА ДОНОШЕЊЕ ЗАКОНА**

Закон оутврђивању порекла имовине и посебном порезу усвојен је 29. фебруара 2020. године. Закон је ступио на снагу 11. марта 2020. године, а почиње да се примењује 12. марта 2021. године. Приликом израде подзаконских аката за примену Закона оутврђивању порекла имовине и посебном порезу утврђено је да је неопходно изменити и допунити поједине одредбе овог закона до почетка његове примене, ради отклањања проблема који би могли да се појаве у његовој примени. Због тога су предложени измена назива израза „незаконито стечена имовина” у „имовина на коју се утврђује посебан порез”, како се овај израз не би поистовећивао са изразом „имовина проистекла из кривичног дела” и додавање израза „издаци за приватне потребе физичког лица” који је дефинисан као издаци које је физичко лице имало за приватне потребе, а ради утврђивања порекла прихода које је стекло физичко лице а није их потрошило на стицање имовине.

Из истог разлога предложено је прописивање надлежности Пореске управе за наплату посебног пореза.

Ради усклађивања са одредбама Закона о пореском поступку и пореској администрацији предложено је да подаци до којих Пореска управа дође у поступку утврђивања порекла имовине и посебног пореза не представљају професионалну тајну, већ тајне податке у складу са Законом о пореском поступку и пореској администрацији.

**III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА**

Чланом 1. Предлога закона о изменама и допунама Закона о утврђивању порекла имовине и посебном порезу (у даљем тексту: Предлог закона) предвиђени су измена израза „незаконито стечена имовина” и додавање израза „издаци за приватне потребе физичког лица”.

Чланом 2. Предлога закона предвиђена је, ради усклађивања са Законом о пореском поступку и пореској администрацији, надлежност Пореске управе за спровођење поступка наплате посебног пореза.

Чланом 3. Предлога закона врши се усклађивање са чланом 1. Предлога закона.

Чланом 4. Предлога закона предвиђено је да Пореска управа претходни поступак спроводи на основу анализе ризика. Приликом израде подзаконских аката за примену Закона оутврђивању порекла имовине и посебном порезу утврђено је да је довољно и целисходно да се претходни поступак спроводи на основу информација које су садржане у анализи ризика, које претходе изради Годишњих смерница, а не на основу Годишњих смерница. На тај начин се избегава непотребно администрирање од стране Пореске управе.

Чланом 5. Предлога закона врши се усклађивање са чланом 1. Предлога закона.

Чланом 6. Предлога закона врши се усклађивање са чланом 1. Предлога закона и предвиђа да приход од посебног пореза припада Буџету Републике Србије.

Чланом 7. Предлога закона назив члана 20. Закона о утврђивању порекла имовине и посебном порезу са садржином члана 20. Закона о утврђивању порекла имовине и посебном порезу.

Чланом 8. Предлога закона врши се усклађивање са чланом 1. Предлога закона.

Чланом 9. Предлога закона врши се усклађивање са чланом 7. Закона о пореском поступку и пореској администрацији („Службени гласник РС”, бр. 80/02, 84/02 – исправка, 23/03 – исправка, 70/03, 55/04, 61/05, 85/05 – др. закон, 62/06 – др. закон, 61/07, 20/09, 72/09 – др. закон, 53/10, 101/11, 2/12 – исправка, 93/12, 47/13, 108/13, 68/14, 105/14, 91/15 – аутентично тумачење, 112/15, 15/16, 108/16, 30/18, 95/18, 86/19 и 144/20) којим је предвиђено да се тајним подацима сматрају подаци које је прикупила Пореска управа у поступку утврђивања пореза.

Чланом 10. Предлога закона врши се усклађивање са чланом 9. Предлога закона.

Чланом 11. Предлога закона предвиђено је да закон ступа на снагу наредног дана од дана објављивања у „Службеном гласнику Републике Србије”.

**IV. ПРОЦЕНА ФИНАНСИЈСКИХ СРЕДСТАВА ПОТРЕБНИХ ЗА СПРОВОЂЕЊЕ ЗАКОНА**

За спровођење овог закона није потребно обезбедити средства из Буџета Републике Србије.

**V. РАЗЛОЗИ ЗА СТУПАЊЕ НА СНАГУ ЗАКОНА ПРЕ ОСМОГ ДАНА ОД ДАНА ОБЈАВЉИВАЊА У „СЛУЖБЕНОМ ГЛАСНИКУ РЕПУБЛИКЕ СРБИЈЕ”**

Уставни основ за ступање на снагу овог закона пре осмог дана од дана објављивања у „Службеном гласнику Републике Србије” садржан је у члану 196. став 4. Устава Републике Србије, који предвиђа да закони и други општи акти ступају на снагу најраније осмог дана од дана објављивања и могу да ступе на снагу раније само ако за то постоје нарочито оправдани разлози, утврђени приликом њиховог доношења.

Потребно је да овај закон ступи на снагу у року краћем од рока прописаног Уставом, како би се омогућило да подзаконкси акти за примену Закона о утврђивању порекла имовине и посебном порезу буду донети и ступе на снагу до почетка примене закона – 12. марта 2021. године.